**Pasirinktų gatvių, aikščių, miesto rajonų 60+ auditas**

**Ar jūsų rajonas palankus pagyvenusiems žmonėms? Padėkite jam tokiu tapti!**

Senatvei palankus miestas ar bendruomenė įtraukia visokio amžiaus ir pajėgumo žmones ir remia sveiką ir aktyvų senėjimą. Senatvei palankiuose miestuose ar bendruomenėse yra gerai suplanuota ir patogi viešojo transporto sistema, jaukios viešosios erdvės skatinančios gyventojus pabūti ir bendrauti, suolelių ir viešųjų tualetų, gatvės ir šaligatviai be kliūčių, tinkami eiti su vaikštyne ar važiuoti su vežimėliu, galimybė patekti į pastatus ir namus be kliūčių, senstančiam žmogui prieinama ir suprantama informacija ir kt.

Sakoma, kad viešoji erdvė yra draugiška pagyvenusiems žmonėms, jei žmonės nori ir gali joje būti ir judėti be kliūčių, sunkumų ir apribojimų, net ir būdami vyresnio amžiaus.

1. **Kliūčių pavyzdžiai:**

a. parduotuvės, į kurias sunku įeiti dėl slenksčių ar laiptų.

b. sulūžusios ar iškritusios šaligatvių plytelės.

c. reklaminiai stendai, paspirtukai, dviračiai ar kiti objektai ant šaligatvių trukdantys praeiti.

d. aukšti bordiūrai ir laiptai, kurių neįmanoma įveikti su vaikštyne, ramentais ar ratukais.

1. **Sunkumų pavyzdžiai:**

a. mažai pėsčiųjų perėjų judriose gatvėse, trumpai degantys šviesoforai pėstiesiems.

b. ilgi atstumai be galimybės atsisėsti ant suoliuko ar prie staliuko kavinėje nieko net neužsisakant.

c. nuo kritulių neapsaugotos transporto stotelės.

d. neapšviesti takai ir šaligatviai.

1. **Apribojimų pavyzdžiai:**

a. dideli atstumai tarp viešojo transporto stotelių.

b. poilsio ar pasivaikščiojimo zonos toli nuo viešojo transporto stotelių.

c. nemalonu leisti laiką lauke, nes nėra pavėsį teikiančios žalumos, per daug intensyvus eismas .

d. trūksta viešųjų tualetų.

e. nėra nemokamo interneto.